NWes-premier spandeer R1,3 m op motorThandi Modise Thandi Modise, premier van Noordwes, het R1,3 miljoen op ŉ nuwe motor spandeer ondanks die feit dat die kabinet vroeër buitensporige besteding op luukse voertuie verbied het, berig die Sunday Times. Raymond Elisha, LUR vir vervoer in Noordwes, het bevestig dat die premier ŉ nuwe BMW 750i gekoop het. Elisha het aan die koerant gesê dat die premier geen wette oortree het met die aankoop van die motor nie. “Die motor is in ooreenstemming met die ministeriële handboek gekoop waarvolgens ŉ motor ter waarde van 70% van die haar salaris gekoop kan word.” Pravin Gordhan, minister van finansies, het in Oktober vanjaar opdrag gegee dat ministers, LUR’s en premiers voertuigaankope moet beperk. Elisha sê die premier se besluit om ŉ nuwe motor te koop is geneem voor Gordhan die besparingmaatreëls aangekondig het. “Al wat ek weet is dat ek ŉ motor gebruik het wat permanent herstel moes word en uiteindelik is daar vir my gesê ons koop ŉ nuwe motor,” het Modise gesê.